**ZID KAO SLIKARSKO PLATNO**

Likovna grupa 1. i 3. razreda oslikala je zid u holu škole. Ideja se rodila još prošle školske godine pa su učenici svoje želje prvo prenijeli na papir. Zajedničkim glasanjem odabrali smo rad Davida Sokolića, učenika, sada već, 5. razreda kojem su smjernice bile eko škola i naša eko himna. Početkom drugog polugodišta prionuli smo na posao i za kratko vrijeme naš hol je oživio i dobio nov, razigran izgled. Pošto smo papir zamijenili zidom jedva smo čekali da ostavimo svoj trag. Želja, volja i rad nisu jenjavali, a u dijelovima gdje je bitna bila preciznost pomogle su nam učiteljice 1. razreda, Lidija Bogadi i Dijana Veh. Ostale učiteljice i učenici svakako su nam pomogli svojim sugestijama i savjetima. Zato svima hvala i neka nas naš veseli zid svaki put, kad ga pogledamo, potakne na dobro raspoloženje i ugodne trenutke provedene u našoj školi.

Dragana Kolenko